Regords e resuns cun Pippo Pollina

Da Benedetto Vigne

La saira d’avertura dals 7. Dis da Litteratura concertescha Pippo Pollina cun sia band en la halla tircal a Domat (15 d’avust). En questa chaschun in purtret da ses ultim album “Il giorno del falco”.

La Rumantschia è liada ferm a la carriera da Pippo Pollina; perquai è in concert dad el en noss intschess adina er ina spezia da return: Sias emprimas turneas extendidas eran idas tras las valladas Grischunas; sias emprimas registraziuns eran stadas rumantschas. Il return ha fatschentà en general l’ultim temp il cantautore che viva a Turitg; l’atun passà è Pippo stà, suenter diesch onns dad exil, per plirs mais puspè en sia citad nativa da Palermo. Ed uschia è er ses nov album ina spezia da return, return a las ragischs musicalas.

Omagi a Victor Jara...
Tar Pippo na sa tracti dentant betg da Rolling Stones u da Led Zeppelin e sumegliantas ramurs da quests onns. Ed er betg da Luigi Tenco u da sumegliants babuns da la canzone italiana. L’omagi musical da noss Palermitan va a Victor Jara, il chantadur da la libertad chilena. Jara era stà in dals gronds exempels per Pippo Pollina, cura ch’el girava anc, a la fin dals onns 70, cun la gruppa Agricantus per la Sicilia enturn, sut bratscha instruments exotics sco la flauta siku e la ghitarra cuatro, chantond chanzuns sidamericanas.

Tschel di nair dal settember 1973, cura ch’ils sbirs da Pinochet avevan taglià giu a Victor Jara l’emprim ils mauns e lura er la vita, quel di ha dà il titel a l’album: “Il giorno del falco” – il di dal falcun. La chanzun principala vegn suttastritgada dad in schumber bass che resuna lontan e trai uschia endament l’ambient somber dal putsch militar. Ma suenter duas strofas erumpa ina cascada da charangos andins, e la vusch repeta alura senza fin las duas lingias dad ina chanzun originala da Jara: “yo no canto porque tengo buena voz, yo canto porque mi guitarra tiene sentido y razon...perquai che mia musica ha sentiment e raschun”. Igl è l’unica chanzun nova che resenta dalunsch ils experiments sonics dad ozendi – jungle e drum’n’bass e da quai. Ils auters indesch tocs èn accumpagnads dad ina band tradiziunala, ghitarras electricas, battaria e bass e magari in orgla da hammond che sgarguglia tras las lingias. Igl èn stads musicists da num e rom – par part ils medems che suondan ussa il chantautur sin sia turnea.

...ed als curtins pers
Cun ses linguatg usità, ritg da metafras ed allusiuns, dissegna Pippo Pollina chanzuns da return e da passagi, pli melodius che mai, pli differenzià che mai. Ina giada chavaltgescha el sin il dies da la glina tras las vias betunadas da Palermo, vias ch’eran stadas pli baud, al temp da sia uffanza, in grond bel curtin da citronas ed oranschas (Questa sera). Ina giada reflectescha el davart la perseveranza en cundiziuns desastrusas ed impestadas (Chernobyl dieci anni dopo). Sur ils sigliots dad in “ska” legher chantina el per spass ina dumonda da maridar, ed in pèr minutas pli tard emprenda el, purtà da l’unda eleganta dal tango, dad emblidar la solita amur gronda.

En in auter lieu reprenda Pippo la veglia utopia, “Questa nuova realtà”, il duet transeuropeic d’antruras cun Konstantin Wekker; ina chanzun pli necessaria che mai, plaina da temas e speranzas, la chanzun solidara ed antifaschista. L’album serra cun in “Signore, da qui si domina la valle” – Segner, pertge permettas ti ina tala miseria giu là enten la val? dumonda il chantadur tranter las lingias dad in text ch’è oraziun e reproscha en ina. E dal davosnoda rodlan natiers ils tamburs da marscha: La falcunamenta n’è anc ditg betg extirpada. Il meglier album da Pippo Pollina fin uss.